Komisjoni otsus,

10. detsember 2003,

millega sätestatakse kriteeriumid teabe esitamiseks vastavalt nõukogu direktiivile 64/432/EMÜ

(teatavaks tehtud numbri K(2003) 4606 all)

(EMPs kohaldatav tekst)

(2003/886/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 26. juuni 1964. aasta direktiivi 64/432/EMÜ ühendusesisest veiste ja sigadega kauplemist mõjutavate loomatervishoiu probleemide kohta, [1] viimati muudetud komisjoni määrusega (EÜ) nr 1226/2002, [2] eriti selle artikli 8 teist lõiku,

ning arvestades järgmist:

(1) Direktiiv 64/432/EMÜ näeb ette, et liikmesriigid esitavad komisjonile üksikasjalikku teavet E lisa I osas loetletud haiguste ja muude haiguste, mille suhtes on ühenduse õigusaktidega sätestatud lisatagatised, esinemise kohta oma territooriumil.

(2) Komisjoni 22. augusti 2002. aasta otsuses 2002/677/EÜ, [3] viimati muudetud otsusega 2003/394/EÜ, [4] sätestatakse aruandluse standardnõuded loomahaiguste tõrje ja kontrollimise programmide jaoks, mida kaasrahastab ühendus.

(3) Komisjon võib liikmesriikide poolt esitatava teabe alusel kuulutada liikmesriigid ja liikmesriikide piirkonnad ametlikult vabaks tuberkuloosist, brutselloosist või veiste ensootilisest leukoosist veisekarjade osas või peatada või tühistada selle staatuse vastavalt komisjoni otsusele 2003/467/EÜ. [5]

(4) Liikmesriikide poolt veiste nakkava rinotrahheiidi kohta esitatava teabe alusel võib komisjon anda või tühistada lisatagatisi liikmesriikidele või liikmesriikide piirkondadele, mis on komisjoni otsuse 93/42/EMÜ [6] kohaselt haigusevabad või kus on direktiivi 64/432/EMÜ kohaselt rakendatud kohustuslik programm.

(5) Liikmesriikide poolt sigade brutselloosi ja sigade viirusgastroenteriidi kohta esitatava teabe alusel võib komisjon anda või tühistada lisatagatisi liikmesriikidele või liikmesriikide piirkondadele, kus on rakendatud kohustuslik programm vastavalt komisjoni direktiivi 64/432/EMÜ artiklile 9 või mis on haigusevabad vastavalt kõnealuse direktiivi artiklile 10.

(6) Eeskirjad, mille kohaselt liikmesriigid esitavad teavet Aujeszky haiguse kohta, on sätestatud komisjoni otsuses 2001/618/EÜ [7] ja eelkõige selle IV lisas.

(7) Et komisjonil oleks võimalik õigesti hinnata loomatervishoiu olukorda, on asjakohane ühtlustada ka nõuded, mille kohaselt liikmesriigid esitavad teavet muude direktiivis 64/432/EMÜ loetletud haiguste, st marutaudi, suu- ja sõrataudi, veiste nakkava pleuropneumoonia, sigade vesikulaarhaiguse, sigade klassikalise katku, sigade aafrika katku, sigade brutselloosi, sigade viirusgastroenteriidi ja siberi katku kohta, kuivõrd need haigused võivad ohustada veiseid või sigu, kusjuures nähakse ette ka teatavad erandid.

(8) Seetõttu on asjakohane määratleda ühtsed kriteeriumid, mille kohaselt liikmesriigid kõnealuste haiguste kohta teavet esitavad.

(9) Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Kui otsuse 2002/677/EÜ artiklites 4 ja 5 ei ole ette nähtud teisiti, põhineb liikmesriikide poolt direktiivi 64/432/EMÜ artikli 8 alusel komisjonile esitatav teave kõnealuse direktiivi E lisas loetletud haiguste esinemise kohta, välja arvatud Aujeszky haigus, ühtsetel kriteeriumidel, mis on sätestatud käesoleva otsuse I–VII lisas.

Artikkel 2

Esmakordselt kohaldatakse käesolevat otsust komisjonile 2003. aasta kohta 31. maiks 2004 edastatava teabe suhtes.

Artikkel 3

Käesolev otsus on adresseeritud liikmesriikidele.

Brüssel, 10. detsember 2003

Komisjoni nimel

komisjoni liige

David Byrne

[1] EÜT 121, 29.7.1964, lk 1977/64.

[2] EÜT L 179, 9.7.2002, lk 13.

[3] EÜT L 229, 27.8.2002, lk 24.

[4] ELT L 136, 4.6.2003, lk 8.

[5] ELT L 156, 25.6.2003, lk 74.

[6] EÜT L 16, 25.1.1993, lk 50.

[7] EÜT L 215, 9.8.2001, lk 48.

--------------------------------------------------

I LISA

+++++ TIFF +++++

--------------------------------------------------

II LISA

+++++ TIFF +++++

--------------------------------------------------

III LISA

+++++ TIFF +++++

--------------------------------------------------

IV LISA

+++++ TIFF +++++

--------------------------------------------------

V LISA

+++++ TIFF +++++

--------------------------------------------------

VI LISA

+++++ TIFF +++++

--------------------------------------------------

VII LISA

+++++ TIFF +++++

--------------------------------------------------